Diari Oficial de la Generalitat Valenciana


Sumari del DOGV 7482, del 10-03-2015 (2015/1998)

RESOLUCIÓ de 2 de març de 2015, del rector de la Universitat Jaume I, per la qual s'ordena la publicació del Pla d'ordenació de personal administratiu per a atendre les necessitats derivades de la implantació de l'Espai Europeu d'Educació Superior, de l'Escola de Doctorat i de la Facultat de Ciències de la Salut.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7482

Data del DOGV
:   10-03-2015

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2015/1998


Data del document
:   02-03-2015

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * Universitat Jaume I
    * concurs administratiu

RESOLUCIÓ de 2 de març de 2015, del rector de la Universitat Jaume I, per la qual s'ordena la publicació del Pla d'ordenació de personal administratiu per a atendre les necessitats derivades de la implantació de l'Espai Europeu d'Educació Superior, de l'Escola de Doctorat i de la Facultat de Ciències de la Salut. [2015/1998]  
El Consell de Govern de la Universitat Jaume I, en la sessió celebrada el dia 25 de febrer de 2015, ha aprovat entre altres, el Pla d'ordenació de personal administratiu per a atendre les necessitats derivades de la implantació de l'Espai Europeu d'Educació Superior, de l'Escola de Doctorat i de la Facultat de Ciències de la Salut.  
L'article 111 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, estableix en l'apartat 3, «Aprovat el pla d- ordenació de personal i publicat en el Diari Oficial de la Comunitat Valenciana [?]».  
En atenció d'aquests motius, resol:  
Ordenar la publicació en el Diari Oficial de la Comunitat Valenciana del Pla d'ordenació de personal administratiu per a atendre les necessitats derivades de la implantació de l'Espai Europeu d'Educació Superior, de l'Escola de Doctorat i de la Facultat de Ciències de la Salut, que s'adjunta com a annex a aquesta resolució  
Contra aquesta resolució, que posa fi a la via administrativa, les persones interessades poden interposar recurs contenciós administratiu, davant del Jutjat Contenciós Administratiu de Castelló, d'acord amb els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos comptadors des de l'endemà de la notificació.  
Tot i això, les persones interessades poden interposar recurs de reposició, davant del mateix òrgan que la va dictar, en el termini d'un mes comptador des de l'endemà de la notificació; en aquest cas no es pot interposar el recurs contenciós administratiu anteriorment mencionat mentre no recaiga una resolució expressa o presumpta del recurs de reposició, d'acord amb els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Castelló de la Plana, 2 de març de 2015.- El rector: Vicent Climent Jordà.  
  
  
ANNEX  
Pla d'ordenació de personal administratiu per a atendre les necessitats derivades de la implantació de l'Espai Europeu d'Educació Superior, de l'Escola de Doctorat i de la Facultat de Ciències de la Salut  
  
1. Marc legal  
El primer aspecte que cal tindre en compte és el marc legal que ordena la modificació de l'estructura dels llocs de treball en una administració pública, perquè cal vetlar per la seguretat jurídica de tots els actes i de tots els implicats. En aquest punt les referències bàsiques són l'Estatut bàsic de l'empleat públic i la Llei d'ordenació i gestió de la funció pública valenciana.  
L'article 81 de l'Estatut bàsic de l'empleat públic (EBEP) diu:  
  
«Article 81. Mobilitat del personal funcionari de carrera  
1. Cada administració pública, en el marc de la planificació general dels seus recursos humans i sense perjudici del dret dels funcionaris a la mobilitat, pot establir regles per a l'ordenació de la mobilitat voluntària dels funcionaris públics quan considere que hi ha sectors prioritaris de l'activitat pública amb necessitats específiques d'efectius.  
  
2. Les administracions públiques, de manera motivada, poden traslladar els seus funcionaris, per necessitats de servei o funcionals, a unitats, departaments o organismes públics o entitats diferents dels de la seua destinació, respectant les retribucions, condicions essencials de treball, i modificant, si s'escau, l'adscripció dels llocs de treball dels quals siguen titulars. Quan per motius excepcionals els plans d'ordenació de recursos impliquen canvi de lloc de residència s'ha de donar prioritat a la voluntarietat dels trasllats. Els funcionaris tenen dret a les indemnitzacions establertes per reglament per als trasllats forçosos.  
  
3. En cas de necessitat urgent i inajornable, els llocs de treball es poden proveir amb caràcter provisional i la seua convocatòria pública s'ha de fer dins el termini que assenyalen les normes que hi siguen aplicables.»  
Els articles 44 i 45 de la Llei 10/2010, d'ordenació i gestió de la funció pública valenciana, habiliten l'Administració per a aprovar plans per a l'ordenació del personal.  
«CAPÍTOL III  
Instruments de planificació i ordenació del personal  
Article 44. Objectius de la planificació i ordenació  
La planificació i l'ordenació del personal tindrà com a objectiu contribuir a la consecució de l'eficàcia en la prestació dels servicis i de l'eficiència en la utilització dels recursos econòmics disponibles a través de la dimensió adequada dels efectius, la seua millor distribució, formació, promoció professional i mobilitat.  
Article 45. Plans d'ordenació del personal  
L'Administració podrà aprovar plans per a l'ordenació del seu personal.   
Amb esta finalitat, prèvia l'anàlisi de les disponibilitats i necessitats de personal, tant des del punt de vista del nombre d'efectius, com dels perfils professionals o dels nivells de qualificació, podrà adoptar algunes de les mesures següents:  
a) Modificació dels sistemes d'organització del treball i/o de les estructures de llocs de treball.  
b) Mesures de mobilitat voluntària, entre les quals podrà figurar la convocatòria de concursos de provisió de llocs limitats a personal dels àmbits que es determinen, així com de mobilitat forçosa de conformitat amb el que disposa el títol VII d'esta llei.  
c) Accions formatives específiques.  
d) Mesures relacionades amb la selecció de personal com:  
1r. La suspensió d'incorporacions de personal extern a un determinat àmbit funcional.  
2n. La convocatòria de procediments selectius de promoció interna amb caràcter general o limitats a un determinat cos, escala, agrupació professional funcionarial o àmbit funcional.  
3r. La incorporació de nou personal a través de l'oferta d'ocupació pública, d'acord amb el que establix l'article següent.  
e) Altres mesures que resulten adequades per a la consecució dels objectius del pla.»  
Per tant, cal justificar el pla i determinar les regles d'ordenació de la nova estructura de llocs de treball. A continuació es presenta una anàlisi de les disponibilitats i necessitats de personal administratiu, s'estableix l'objectiu del Pla d'ordenació del personal administratiu, es presenta la nova estructura de llocs de treball i s'estableixen les regles de mobilitat del personal.  
  
2. Anàlisi de disponibilitats i necessitats de personal administratiu  
  
Pel que fa a necessitats de personal, cal començar parlant de la implantació de l'espai europeu d'educació superior (EEES) el qual ha suposat un canvi dràstic en la gestió dels títols oficials. El procés de verificació-seguiment-renovació de l'acreditació ha implicat la posada en marxa de processos nous que demanen un suport administratiu. Aquesta implantació s'ha hagut de fer amb molt d'esforç per part dels centres i dels serveis implicats, sense poder comptar amb el personal administratiu suficient. Per aquesta raó hi havia una petició de dotar de més personal administratiu els centres, amb la missió de donar suport a la gestió dels graus i integrar els màsters oficials en la gestió ordinària dels centres.  
A banda, la creació en 2013 de la Facultat de Ciències de la Salut comporta el desplegament del quart centre de l'UJI, la qual cosa implica la necessitat de dotar-la de recursos humans i estructurals de manera proporcional a la dels altres tres centres. En aquest centre fa falta incrementar els administratius dels centres en aplicació de l'EEES i dotar-lo d'una unitat de gestió que done servei als departaments i als grups de recerca de la Facultat.  
Finalment, la creació de l'Escola de Doctorat ha suposat que el tercer cicle passa a gestionar-se en un centre especialitzat, amb uns processos de gestió equivalents a qualsevol títol oficial de l'EEES. En aquest centre fa falta una dotació de dos administratius.  
Si ens centrem en la part de disponibilitats de personal, s'ha de dir que la Llei de reforma universitària (LRU) de 1983 es basava en una potenciació dels departaments. Per això l'UJI, que va nàixer el 1991, va dissenyar la seua estructura organitzativa dotant els departaments del personal administratiu adient per a desenvolupar el plantejament de la LRU. En canvi, l'EEES dóna molt més protagonisme als centres, que són els encarregats de la major part de la gestió lligada als estudis oficials (graus i màsters). El procés de Bolonya ha coincidit amb la més greu crisi econòmica dels últims 25 anys, que a l'UJI ha suposat una retallada de tretze milions d'euros en la subvenció ordinària, a més d'una impossibilitat legal d'ampliar la plantilla de PAS. En aquest escenari, la implantació de l'EEES a l'UJI no va estar acompanyada de l'única alternativa viable: una reestructuració organitzativa que assignara el personal administratiu allà on hi havia més prioritat. En aquest sentit, el 2012 es va estar estudiant la creació de les unitats de gestió administrativa (UGA) amb la idea de dotar els centres de més força administrativa. Aquesta nova unitat replicava el model de les unitats de gestió, amb un desplegament als centres però amb una dependència orgànica dels serveis centrals. Per a dotar aquestes noves unitats es proposava una redistribució dels administratius dels departaments. La negociació va estar molt avançada, però, en fer-se en el marc d'una modificació de la relació de llocs de treball (RLT) i no engegar-se aquesta per raons legals, les UGA no es van materialitzar.  
  
Per tant, aquest Pla d'ordenació del personal té com a objectiu cobrir les necessitats de personal administratiu dels quatre centres (FCHS, FCJE, ESTCE, FCS) i de l'Escola de Doctorat a partir d'una reubicació del personal administratiu adscrit als departaments. Val a dir que en la proposta actual s'abandona el concepte d'UGA i s'opta per assignar els administratius directament als centres.  
  
A continuació es fa un estudi més detallat de les necessitats i disponibilitats de personal administratiu en la nova estructura de llocs de treball.  
2.1. Personal administratiu de suport als centres  
L'estructura de personal actual dels centres no és suficient per a fer la gestió administrativa dels títols oficials (graus i màsters). Per això en aquest pla s'incrementa la dotació d'administratius dels quatre centres (FCHS, FCJE, ESTCE, FCS), les tasques dels quals estaran lligades al desplegament del Pla Bolonya i amb una estreta coordinació amb els serveis centrals. Les funcions d'aquests administratius estan relacionades amb les noves necessitats derivades de la implantació de l'EEES. Més concretament, les funcions d'aquests llocs de treball són donar suport administratiu:  
- Al procés de verificació, de modificació i de renovació de l'acreditació d'un pla d'estudis oficial, en coordinació amb els serveis centrals.  
- Al procés de seguiment, de l'AUDIT i del Sistema Intern de Garantia de Qualitat d'un títol oficial, en coordinació amb els serveis centrals.  
- A les guies docents de les assignatures, al manteniment del LLEU, i a l'actualització de la informació del web dels títols oficials.  
  
- A les comissions de titulació dels títols oficials (gestió del pràcticum, dels TFG, dels TFM, de la gestió documental de les comissions, dels programes d'intercanvi...).  
- Als processos administratius d'ordenació acadèmica dels títols oficials (definició de l'oferta acadèmica, definició de les comparticions efectives d'assignatures, definició de la distribució de l'oferta acadèmica entre àrees de coneixement, de l'elaboració dels horaris de classe i exàmens de les assignatures i assignació d'aules, de la definició de circuits de matrícula per a estudiants de nou ingrés en primer curs, de la introducció/revisió dels límits de matrícula de les assignatures, de l'assignació de llistes d'espera).  
- Altres relacionades amb la gestió administrativa dels títols oficials.  
En l'actualitat, la FCJE, la FCHS i l'ESTCE tenen tres administratius i la FCS en té dos. Aquesta estructura de llocs de treball és la mateixa que hi havia abans de l'EEES i atén la gestió ordinària del centre. Les funcions que s'assignen als llocs de treball reubicats s'han vingut desenvolupant amb un gran esforç administratiu i implicació per part dels vicedegans i vicedirectors, els diferents membres de les comissions de titulació, els coordinadors de màster i els serveis centrals.  
  
La idea de partida del Pla d'ordenació del personal administratiu implica fer una dotació addicional de tres administratius a cadascun dels tres centres més antics, i de dos administratius a la FCS. Aquest personal estarà adscrit als centres i dependrà orgànicament del director de centre, però seguirà el calendari i els criteris tècnics marcats des dels serveis centrals.  
Amb aquest reforç administratiu s'integraran definitivament els màsters oficials en la gestió ordinària dels centres, tal com es fa amb els graus, i així els màsters oficials tindran el suport administratiu necessari per a fer una gestió més eficient.  
  
En resum, per a atendre les necessitats de gestió de l'EEES als centres fan falta onze administratius C1.  
2.2. La Facultat de Ciències de la Salut (FCS)  
La implantació de cap nou dels graus en Medicina i Infermeria, juntament amb el grau en Psicologia que ja s'impartia a l'UJI, va fer necessari crear el quart centre acadèmic el 2013: la Facultat de Ciències de la Salut. La consolidació d'aquest centre no està sent fàcil a causa de les restriccions legals i econòmiques que ens ha comportat la crisi iniciada el 2008. Malgrat tot, el servei ofert a l'estudiantat d'aquests títols està a un nivell semblant al de la resta d'estudis de l'UJI.  
  
Junt amb l'increment de dos administratius en la dotació del deganat de la FCS, també resulta necessari donar suport a la gestió econòmica dels departaments adscrits al centre. Fins ara, la Unitat de Gestió 5, ubicada a la FCHS, és la que està donant servei al professorat de l'àmbit de salut. Però la posada en marxa de tots els cursos i la incorporació de nou professorat i nous projectes de recerca fa necessari dotar la FCS d'una unitat de gestió pròpia. A més, s'està pensant a fer un estudi del funcionament i estructura de les unitats de gestió. Amb tot, aquest aspecte encara no s'engegarà a curt termini.  
  
2.3. L'Escola de Doctorat  
L'any 2014 es va crear l'Escola de Doctorat de l'UJI. El cinquè centre acadèmic de la nostra Universitat naix amb l'objectiu de donar un impuls als estudis de doctorat i posicionar la Universitat en un nivell capdavanter en tercer cicle. Com qualsevol altre títol oficial, els programes de doctorat també formen part de l'EEES i han de gestionar-se d'acord amb els paràmetres marcats per les agències d'acreditació (AVAP i ANECA). En concret, les funcions que ha de desenvolupar són:  
  
- Gestionar el procés de verificació, de modificació i de renovació de l'acreditació dels plans d'estudis oficials dels programes de doctorat.  
  
- Gestionar el procés de seguiment de l'AUDIT i del Sistema Intern de Garantia de Qualitat d'un títol oficial, en coordinació amb els serveis centrals.   
- Organització d'un mínim de 150 hores de formació d'investigadors en el Pla de formació transversal dels doctorands.  
- Gestió documental i suport de les comissions acadèmiques dels programes de doctorat (preinscripció, admissions, compromís documental, pla d'investigació, document d'activitats del doctorand, avaluació anual).  
- Gestió del procés d'avaluació de la qualitat de les tesis doctorals.  
  
- Gestió i assistència en el procés de defensa de les tesis doctorals (assistència als tribunals de tesis).  
- Gestió de les ajudes de doctorat (convocatòries pròpies de l'Escola de Doctorat, avaluació per a la renovació de contractes predoctorals...).  
- Gestió econòmica del doctorat.  
- Atenció a incidències a l'estudiantat i al PDI en els processos administratius per al desenvolupament de les tesis.  
- Atenció a l'estudiantat i PDI d'altres institucions en llengua anglesa.  
- Gestió del web propi de l'Escola de Doctorat.  
- Assistència a les reunions del Comitè de Direcció de l'Escola de Doctorat (convocatòria, ordre del dia, documentació, gestió documental...).  
L'estructura de llocs de treball necessària per a un bon funcionament de l'Escola de Doctorat és d'un cap de negociat i d'un administratiu C1. La previsió és que a més llarg termini farà falta un altre administratiu.  
  
2.4. Els departaments  
Els administratius i administratives dels departaments han vingut desenvolupant satisfactòriament les funcions assignades en l'article 18 dels Estatuts de l'UJI.  
El desenvolupament de l'EEES, la potenciació dels grups i instituts de recerca i la creació de l'Escola de Doctorat ha anat llevant competències als departaments. En l'actualitat, les tasques desenvolupades als departaments són, bàsicament:  
- Introducció i revisió de dades del POD.  
- Atenció a incidències del PDI.  
- Atenció als estudiants.  
- Atenció del telèfon.  
- Secretariat de la direcció del departament.  
- Gestió d'actes de les assignatures.  
- Introducció de les dades al registre d'ítems de producció investigadora i docent.  
- Gestió del professorat visitant.  
- Suport al seguiment docent i a les activitats del professorat.  
L'estructura de llocs de treball dels departaments de l'UJI segueix els mateixos paràmetres de fa quasi 25 anys. El criteri d'assignació d'administratius a un departament ha estat que tots tenen un administratiu, i aquells departaments que superen els 600 crèdits computables en tenen dos. Aquest criteri s'ha convertit de facto en la referència en aquest tema. Ara es proposa un nou criteri amb l'objectiu de repartir l'esforç equitativament entre tots els departaments i millorar l'eficiència de l'ús dels recursos públics. Val a dir que no és fàcil quantificar la càrrega de treball d'un administratiu de departament. Per això, al desembre de 2014 i gener de 2015 des del Vicerectorat d'Economia i PAS s'ha fet una ronda de reunions amb els directors de departament de l'UJI. Per una banda, es va concloure que el nombre de crèdits computables és un paràmetre bastant adequat per determinar la grandària del departament i la càrrega de treball administratiu. En aquest sentit s'ha observat que hi ha departaments amb 1.000 crèdits computables que han funcionat amb normalitat amb un sol administratiu. Aquesta és una referència important per a determinar el nombre d'administratius necessaris.  
  
Al costat del paràmetre del nombre de crèdits, també s'ha observat que el nombre d'àrees de coneixement és una variable que afegeix càrrega de treball als administratius perquè implica certa heterogeneïtat en les tasques i diferents sistemes d'organització del treball depenent de l'àrea. Per això, el nombre d'àrees de coneixement es considera un dels criteris complementaris als crèdits computables en POD per a dotar d'administratius els departaments.  
Amb tot, el criteri per a assignar personal administratiu als departaments serà el següent:  
- Els departaments amb 1.200 crèdits computables o més tindran dos administratius.  
- Els departaments amb un nombre de crèdits computables inferiors a 1.200 tindran un administratiu.  
- Els departaments que tinguen fins a 399 crèdits computables podran compartir administratiu amb un altre departament.  
- Els departaments amb sis o més àrees de coneixement tindran un administratiu complet si tenen menys de 399 crèdits computables, o dos administratius si tenen més de 700 crèdits computables.  
- El nombre màxim d'administratius per departament és de dos.  
L'aplicació d'aquests criteris permet continuar atenent les necessitats de la gestió administrativa dels departaments i alliberar el mínim de tretze administratius necessaris per a cobrir les necessitats de personal detectades.  
En la taula 1 es presenta la situació actual dels departaments i la situació prevista una vegada aplicats els criteris.  
  
  
  
TAULA 1. CÀLCUL TEÒRIC DE L'APLICACIÓ DELS CRITERIS A TOTS ELS DEPARTAMENTS DE L'UJI  
  
 Administratius  
2014 Crèdits computables  
curs 2014/15 Àrees de  
coneixement Administratius  
2015  
Dep. Administració d'Empreses i Màrqueting 2 1.025 2 1  
Dep. Finances i Comptabilitat 2 758,66 1 1  
Dep. Economia 2 821,01 3 1  
Dep. Dret Públic 2 753,79 8 2  
Dep. Dret Privat 1 296,09 4 1  
U.P. Dret Treball, Eclesiàstic i de l'Estat 1 169,81 2   
Dep. Ciències Agràries i Medi Rural 1 290,99 5 1  
Dep. Química Física i Analítica 1 268,69 2   
Dep. Física 1 308,63 2 1  
Dep. Enginyeria Química 1 184,15 1   
Dep. Llenguatges i Sistemes Informàtics 2 599,4 1 1  
Dep. Matemàtiques 2 814,38 5 1  
Dep. Enginyeria Sistemes Industrials i Disseny 2 981,31 6 2,5  
Dep. Química Inorgànica i Orgànica 1 279,58 2   
Dep. Enginyeria i Ciència dels Computadors 2 564,52 2 1  
Dep. Enginyeria Mecànica i Construcció 2 1.298,47 7 2  
Dep. Ciències de la Comunicació 1 965,8 2 1  
Dep. Filologia i Cultures Europees 1 383,14 8 1  
Dep. Filosofia i Sociologia 1 422,59 4 1  
Dep. Traducció i Comunicació 2 701,55 3 1  
Dep. Educació 2 1.631,03 11 2  
Dep. Estudis Anglesos 2 799,01 1 1  
Dep. Història, Geografia i Art 1 386,34 8 1  
Dep. Psicologia Bàsica, Clínica i Psicobiologia 2 736,15 3 1  
Dep. Psic. Evolutiva, Educativa, Social i Met. 2 915,98 3 1  
U.P. Medicina 1 439,53 7 1  
U.P. Infermeria 1 318,80 1 1  
  
  
  
Dades proporcionades pel Gabinet de Planificació i Prospectiva Tecnològica (a data 21.01.2015).  
Des del Vicerectorat d'Economia i PAS es va iniciar una ronda de contactes per veure les implicacions que aquesta reordenació podria tindre en el funcionament dels departaments i estudiar alternatives consensuades. Com a principi general, en cas de puntes de treball a les quals l'administratiu adscrit a un departament no puga fer front, els departaments ubicats al mateix centre s'ajudaran solidàriament. D'aquesta forma, els departaments amb més càrrega de treball que han cedit un administratiu seran ajudats pels administratius de departaments del mateix centre amb menys càrrega de treball.  
A l'aplicació del criteri general recollit a la taula 1 s'han d'incorporar unes excepcions. El primer acord és que des del Deganat de la FCJE es donarà suport als tres departaments de l'àmbit economicoempresarial (Departament d'Administració d'Empreses i Màrqueting, Departament de Finances i Comptabilitat, i Departament d'Economia) quan hi haja un excés de feina. L'aplicació dels criteris d'aquest Pla d'ordenació assigna tres administratius als departaments de dret (dos al Departament de Dret Públic i un compartit pels departaments de Dret Privat i la UP de Dret del Treball/SS, Eclesiàstic i de l'Estat). El vicerector d'Economia i PAS i el degà de la FCJE van organitzar diverses reunions amb la intenció de veure els problemes que es podien ocasionar. La distribució final acordada és la que estableix el criteri general: el Departament de Dret Públic tindrà dos administratius i el Departament de Dret Privat i la UP de Dret del Treball/SS, Eclesiàstic i de l'Estat en tindran un compartit. L'acord implica que correspon al Departament de Dret Públic ajudar els altres dos departaments de l'àmbit en els termes de l'acord signat pels directors dels tres departaments.  
  
  
A l'ESTCE també es va dur a terme una negociació interna perquè sis departaments d'aquest centre han de compartir administratius. Des del Vicerectorat d'Economia i PAS i des de la Direcció de l'ESTCE es van fer diverses reunions per a estudiar alternatives. El criteri general que es va defensar és que tots els departaments de l'ESTCE havien de tindre un administratiu. Es tracta de departaments que, a banda del professorat, solen tindre un nombre elevat d'investigadors contractats que incrementen la càrrega de treball dels administratius. Un altre fet que va aflorar a les reunions és que un administratiu que ha d'atendre dos departaments ha de gestionar dos arxius, assistir a dos consells de departament i juntes permanents, atendre dos directors de departament i dos secretaris i, per tant, comporta una duplicitat en algunes tasques que no es reflecteix al sumatori de crèdits. Al final es va arribar a un acord entre la Direcció de l'ESTCE i tots els directors de departament que es basa en una redistribució interna dels 15,5 administratius que pertoquen a aquest centre en el nou escenari. Aquest acord implica que la Direcció de l'ESTCE cedeix un dels tres administratius nous que tindria assignats i el mig administratiu que queda s'arredoneix a un. D'aquesta manera, tots els departaments que havien de compartir administratiu poden continuar tenint un administratiu a temps complet.  
  
La nova distribució d'administratius de l'ESTCE seria la següent  
  
  
  
TAULA 2. ESTCE  
  
 Administratius  
2014 Administratius teòrics 2015 aplicant criteris (Taula 1) Proposta ESTCE 2015  
Dep. Ciències Agràries i Medi Rural 1 1 1  
Dep. Química Física i Analítica 1 1  
Dep. Física 1 1 1  
Dep. Enginyeria Química 1 1  
Dep. Llenguatges i Sistemes Informàtics 2 1 1  
Dep. Matemàtiques 2 1 1  
Dep. Enginyeria Sistemes Industrials i Disseny 2 2,5 1  
Dep. Química Inorgànica i Orgànica 1 1\*  
Dep. Enginyeria i Ciència dels Computadors 2 1 1  
Dep. Enginyeria Mecànica i Construcció 2 2 2  
Deganat Escola Superior de Tecnologia i Ciències Experimentals 3 6 5  
 18 15,5 16  
  
  
\* Aquest administratiu ajudarà també al Dep. d'Enginyeria de Sistemes Industrials i Disseny.  
  
  
La distribució final després d'aplicar els criteris generals i de la negociació en la FCJE i en l'ESTCE és la que es recull a la taula 3, on també es mostren les noves ubicacions. En resum, es reubiquen 12 places de RLT que actualment estan adscrites als departaments a 12 noves ubicacions en centres, Escola de Doctorat i unitat de gestió.  
  
  
  
TAULA 3  
  
 Administratius  
2014 Administratius  
2015  
Dep. Administració d'Empreses i Màrqueting 2 1  
Dep. Finances i Comptabilitat 2 1  
Dep. Economia 2 1  
Dep. Dret Públic 2 2  
Dep. Dret Privat 1 1  
U.P. Dret Treball, Eclesiàstic i de l'Estat 1   
Deganat FCJE 3 6  
Dep. Ciències Agràries i Medi Rural 1 1  
Dep. Química Física i Analítica 1 1  
Dep. Física 1 1  
Dep. Enginyeria Química 1 1  
Dep. Llenguatges i Sistemes Informàtics 2 1  
Dep. Matemàtiques 2 1  
Dep. Enginyeria Sistemes Industrials i Disseny 2 1  
Dep. Química Inorgànica i Orgànica 1 1  
Dep. Enginyeria i Ciència dels Computadors 2 1  
Dep. Enginyeria Mecànica i Construcció 2 2  
Direcció ESTCE 3 5  
Dep. Ciències de la Comunicació 1 1  
Dep. Filologia i Cultures Europees 1 1  
Dep. Filosofia i Sociologia 1 1  
Dep. Traducció i Comunicació 2 1  
Dep. Educació 2 2  
Dep. Estudis Anglesos 2 1  
Dep. Història, Geografia i Art 1 1  
Deganat FCHS 3 6  
Dep. Psicologia Bàsica, Clínica i Psicobiologia 2 1  
Dep. Psic. Evolutiva, Educativa, Social i Met. 2 1  
U.P. Medicina 1 1  
U.P. Infermeria 1 1  
Deganat FCS 2 4  
Escola de Doctorat 0 1  
Unitat de Gestió FCHS - 1  
 52 52  
  
  
3. Regles per a la regulació de la mobilitat  
La mobilitat s'organitza en dues fases.  
La primera fase suposa determinar quin lloc de treball es mobilitza i quin es queda adscrit en aquells departaments en què es redueix la dotació d'administratius.  
1. En primer lloc es consultarà els administratius afectats per saber si hi ha acord.  
2. Si no hi ha acord, en el cas que un departament tinga dos administratius i un haja de desplaçar-se, o en el cas de dos administratius de departaments diferents, l'administratiu de més antiguitat en el departament triarà si es queda o vol anar-se'n.  
3. Si no hi ha acord i els dos administratius volen anar-se'n, es portarà a terme una baremació dels mèrits.  
La segona fase. Finalitzada la primera fase i una vegada coneguts els llocs que han de ser reubicats als centres, Escola de Doctorat i unitat de gestió, els mèrits del personal titular seran baremats per una comissió constituïda a l'efecte, amb els mateixos criteris i normativa com si fóra un concurs de mèrits. En aquesta baremació es tindran en compte els mèrits que consten en l'expedient personal de cada administratiu del Servei de Recursos Humans. Una vegada baremats, la comissió publicarà el resultat provisional de la puntuació i es donarà un termini de deu dies perquè els interessats puguen fer les al·legacions que estimen pertinents. Finalitzat el termini anterior i resoltes, si escau, les al·legacions formulades, la comissió publicarà el resultat final de la puntuació. A continuació, el vicerector d'Economia i PAS cridarà el personal afectat i se'ls oferirà per ordre de puntuació les noves destinacions on volen que el seu lloc estiga ubicat. Finalitzat aquest procés, s'iniciarà el procediment per a dur a terme la modificació de la RLT. Una vegada publicada la RLT en el DOCV, les persones afectades per la reubicació de llocs passaran a ocupar la nova destinació.